Man buite stadion doodgeskietArgieffoto (Foto: imgkid.com) ŉ 68-jarige man is Saterdag omstreeks 16:30 buite die North End-sokkerstadion in Oos-Londen doodgeskiet, terwyl twee ander mans gewond is. Kapt. Hazel Mqala, woordvoerder van die polisie, sê voorlopige inligting dui daarop dat die oorledene in sy bors geskiet is, waarna die tweede man, wat vermoedelik sy drywer was, ook in die bolyf geskiet is. “Nog ŉ omstander is in sy onderlyf geskiet. Die twee beseerdes is na ŉ nabygeleë hospitaal gehaas,” sê Mqala. Die motief vir die skietery is tans onbekend en Mqala wou nie daaroor bespiegel nie. Sy het bevestig sake van moord en poging tot moord word ondersoek. Niemand is nog in verband met die voorval in hegtenis geneem nie en die polisie doen ŉ beroep op mense om na vore te kom met inligting wat hulle kan help om die skuldiges vas te trek. Enige inligting kan by die Oos-Londen-polisiestasie by 043 707 0600 of Stop Misdaad by 0860 010 111 aangemeld word. Inligting sal streng vertroulik hanteer word.